b'\n_START_ARTICLE_\nDidelio tankio polietilenas\n_START_PARAGRAPH_\nDidelio tankio polietilenas, arba HDPE, PEHD (angl. high density polyethene, polyethylene high-density) \xe2\x80\x93 stiprus, didelio tankio, vidutinio standumo termoplastikas, gaminamas i\xc5\xa1 naftos. Pasi\xc5\xbeymi tvirtumu ir atsparumu aplinkos poveikiui, daugeliui tirpikli\xc5\xb3, bet ma\xc5\xbeiau elastingas, palyginus su kitais polietilenais. Med\xc5\xbeiaga yra perdirbama, i\xc5\xa1 jos pagaminti gaminiai \xc5\xbeymimi skai\xc4\x8diumi \xe2\x80\x9e2\xe2\x80\x9c  \xe2\x80\x93 tarptautiniu perdirbimo kodu._NEWLINE_2007 m. pasaulio rinkoje buvo pagaminta daugiau kaip 30 mln. ton\xc5\xb3 HPDE.\n_START_SECTION_\nSavyb\xc4\x97s\n_START_PARAGRAPH_\nMed\xc5\xbeiagos tankis yra 0,93\xe2\x80\x930,97 g/cm\xc2\xb3. \xc5\xa0ios r\xc5\xab\xc5\xa1ies polietilenas sudarytas i\xc5\xa1 ilg\xc5\xb3, ma\xc5\xbeai \xc5\xa1akot\xc5\xb3 ir tampriai sugludusi\xc5\xb3 molekuli\xc5\xb3, tarp kuri\xc5\xb3 susidaro tarpmolekulin\xc4\x97s traukos ry\xc5\xa1iai. D\xc4\x97l ma\xc5\xbeesnio molekuli\xc5\xb3 \xc5\xa1akotumo tarpmolekulin\xc4\x97s s\xc4\x85veikos j\xc4\x97gos ir \xc4\xaftempimai yra stipresni, lyginant su ma\xc5\xbeo tankio polietilenu (LDPE). Stipresn\xc4\x97s tarpmolekulin\xc4\x97s j\xc4\x97gos lemia gaminio atsparum\xc4\x85 tempimui. Gaminant \xc5\xa1ios r\xc5\xab\xc5\xa1ies polietilen\xc4\x85 ma\xc5\xbeas molekulini\xc5\xb3 grandini\xc5\xb3 i\xc5\xa1si\xc5\xa1akojimas u\xc5\xbetikrinamas pasirenkant tinkamus katalizatorius. D\xc4\x97l molekulini\xc5\xb3 savybi\xc5\xb3 pati med\xc5\xbeiaga yra tvirtesn\xc4\x97, galinti i\xc5\xa1laikyti auk\xc5\xa1tesn\xc4\x99 temperat\xc5\xabr\xc4\x85 nei LDPE (trump\xc4\x85 laikotarp\xc4\xaf iki 120 \xc2\xb0C). Ta\xc4\x8diau skirtingai nei polipropilenas, negali i\xc5\xa1laikyti sterilizavimo autoklave s\xc4\x85lyg\xc5\xb3. _NEWLINE_HDPE fizin\xc4\x97s savyb\xc4\x97s gali skirtis, priklausomai nuo formavimo proceso, naudojamo gamybai \xe2\x80\x93 estruzinio formavimo ar liejimo technologijos. HDPE yra labiau kristalinis ir \xc5\xbeymiai tankesnis, tod\xc4\x97l naudojamas visai kitais atvejais, negu LDPE. LDPE tinkamiausias pirkini\xc5\xb3 mai\xc5\xa1eliams ir \xc4\xafvairioms pl\xc4\x97vel\xc4\x97ms gaminti. HDPE da\xc5\xbeniau tinkamas gaminti in\xc5\xbeineriniams elementams, \xc4\xafrangai, nam\xc5\xb3 apyvokos daiktams (buteliai skys\xc4\x8diams, \xc5\xa1iuk\xc5\xa1liad\xc4\x97\xc5\xbe\xc4\x97s, pjaustymo lentel\xc4\x97s ir kt.)._NEWLINE_Ypa\xc4\x8d didelio tankio polietilenas yra vadinamas UHMWP (ultra-high molecular weight polyethylene). Naudojamas gaminti gijoms, kurios atlaiko didesn\xc4\xaf tempim\xc4\x85 nei plienas, tod\xc4\x97l da\xc5\xbenai taikomas neper\xc5\xa1aunam\xc5\xb3 liemeni\xc5\xb3 gamyboje ir kitose pana\xc5\xa1iose sferose.'